b'\n_START_ARTICLE_\nKoncil v Clermontu\n_START_PARAGRAPH_\nKoncil v Clermontu je bil me\xc5\xa1an zbor klerikov in laikov katoli\xc5\xa1ke cerkve, ki je bil od 18. do 28. novembra 1095 v Clermont-Ferrandu, Francija, in je spro\xc5\xbeil prvo kri\xc5\xbearsko vojno.\n_START_SECTION_\nZgodovinsko ozadje\n_START_PARAGRAPH_\nBizantinski cesar Aleksej I. Komnen je leta 1095 poslal na zahod odposlance s pro\xc5\xa1njo za voja\xc5\xa1ko pomo\xc4\x8d proti Turkom Seld\xc5\xbeukom. Pape\xc5\xbe Urban II. je sporo\xc4\x8dilo prejel na koncilu v Piacenzi. Ker je bil za konec leta 1095 \xc5\xbee sklican koncil v Clermontu, so pogovore o voja\xc5\xa1ki pomo\xc4\x8di prestavili na ta koncil. Pape\xc5\xbe je zato \xc5\xa1kofe in opate, ki jih je povabil na koncil pozval, naj s seboj povabijo ugledne plemi\xc4\x8de iz svojih \xc5\xa1kofij._NEWLINE_Koncila se je udele\xc5\xbeilo okrog tristo klerikov iz cele Francije. Osrednji to\xc4\x8dki dnevnega reda sta bili Clunyjske cerkvene reforme in ekskomunikacija francoskega kralja Filipa I. zaradi zakonolomne poroke z Bertrado Monfortsko. Urban je o problemih na vzhodu prvi\xc4\x8d spregovoril \xc5\xa1ele 27. novembra, torej predzadnji dan koncila. Napovedal je sveto vojno (bellum sacrum) proti muslimanom, ki so zasedli Sveto de\xc5\xbeelo in napadli Vzhodno Rimsko cesarstvo.'